સુરતઃ ‘મમ્મી, મારે હવેથી ટ્યૂશનમાં નથી જવું’ આવી વાત 10 વર્ષની પુત્રીએ જ્યારે તેની માતાને કહી ત્યારે માતા પણ ચોંકી ઉઠી. અત્યારના સમયમાં ભણતરની ખૂબ કિંમત વધી છે તેવા સમયે પાંચમા ધોરણની વિદ્યાર્થિની ટ્યૂશનમાં જવાની ના પાડતા માતાએ તેના માથે હાથ ફેરવીને પૂછ્યું બેટા, શા માટે નથી જવું? પુત્રીએ જે જવાબ આપ્યો તેમાંથી ટ્યૂશન શિક્ષકના ગોરખધંધાનો પર્દાફાશ થયો. બન્યું એવું કે આ ટ્યૂશન શિક્ષક પાંચમા ધોરણની વિદ્યાર્થિનીઓને શારીરિક અડપલાં કરતો હતો. એક નહીં પણ ચાર ચાર વિદ્યાર્થિની સાથે અડપલાં કર્યાંની વિગતો બહાર આવી. આખરે ચારેય વિદ્યાર્થિનીઓના વાલીઓએ જાગૃતિ દાખવી આ ટ્યૂશન શિક્ષક સામે ગુનો નોંધાવવાની હિંમત કરી. ટ્યૂશન શિક્ષકને લઇને વાલીઓએ અમરોલી પોલીસને હવાલે કર્યો હતો.